Täpsem kirjeldus: EstYES-i kaudu on võimalik sõita rahvusvahelistesse vabatahtlike laagritesse üle maailma. Suurem osa laagritest toimuvad suveperioodil, kuid soovi korral on võimalus sõita laagrisse ka teistel aastaaegadel, lihtsalt projektide valik on siis väiksem. Laagrid kestavad tavaliselt 2-3 nädalat ning neis osaleb keskmiselt 10-20 inimest, ühest riigist üldjuhul mitte rohkem kui kaks inimest. Laagrid toovad kokku erineva kultuuritaustaga inimesi, kes koos elades teevad tööd, mis soodustab kohalikku arengut. Tööpäeva pikkus erineb laagriti, jäädes enamasti 5-7 tunni vahele. Tööst vabal ajal korraldatakse ekskursioone ümberkaudsete vaatamisväärsuste juurde, organiseeritakse erinevaid tegevusi laagris kohapeal. Vastutasuks tehtavale tööle on kohapeal majutus ja toitlustus tasuta. Olenemata riigist, kus laager toimub, on suhtluskeeleks enamasti inglise keel, kuid on ka laagreid, kus kõneldakse saksa, prantsuse ja hispaania keelt. Lisaks keelepraktikale annavad vabatahtlike laagrid suurepärase võimaluse tundma õppida erinevaid kultuure, elada paar nädalat võõras keskkonnas, leida palju uusi sõpru ja tuttavaid. Vabatahtlike laagris osalemine annab erakordse võimaluse veeta oma puhkus midagi kasulikku tehes, saades seeläbi unustamatuid elamusi. Olla vabatahtlik, see on omaette mõttelaad ja eluviis…